የኮሮና ቫይረስ በጎንደር ቱሪዝም ላይ ጫና ማሳደር መጀመሩን ከተማ አስተዳደሩ አስታወቀ።
ባሕር ዳር፡ መጋቢት 09/2012 ዓ.ም (አብመድ) ዓለም አቀፍ ስጋት የሆነው የኮሮና ቫይረስ ለጎንደር ቱሪዝም ፍሰት ፈተና መሆኑ ተገልጿል። መነሻውን ቻይና ያደረገው የኮሮና ቫይረስ ዓለምን በብዙ ዘርፍ እየፈተናት ነው። በተለይም በቱሪዝም ዘርፉ ላይ ተፅዕኖው የጎላ ሆኗል። ከቀናት በፊትም ወደ ኢትዮጵያ መግባቱ የሚታወስ ነው።የጎንደር ከተማ አስተዳደር ባህልና ቱሪዝም መምሪያ ኃላፊ አስቻለው ወርቁ በተለይም ለአብመድ እንደተናገሩት የጎንደር ቱሪዝም እንቅስቃሴ ከጊዜ ወደ ጊዜ እያደገ መጥቷል። በተለይም እስከ የካቲት ወር አጋማሽ ድረስ ካለፉት ዓመታት በተሻለ የቱሪዝም ፍሰትና የገንዘብ ገቢ እንደነበርም ገልፀዋል። ከየካቲት ወር አጋማሽ ወዲህ ግን የቱሪስት ፍሰቱ ቀበጎንደር ከተማ አስተዳደር እስከ የካቲት 26/2012 ዓ.ም 26 ሺህ 232 የውጭ ሐገር እና 88 ሺህ 88 የሀገር ውስጥ ጎብኝዎች ትኬት ቆርጠው ጎንደርን ጎብኝተዋል። ከጎብኚዎችም ከ5 ነጥብ 9 ሚሊዮን ብር በላይ መሰብሰብ ተችሏል። የስፖርት፣ የጤና፣ የቢዝነስ ኮንፈረንሶች እና የሃይማኖት ጉዞዎችን ምክንያት በማድረግ 226 ሺህ 519 ዜጎች ትኬት ሳይቆርጡ ጎንደርን ጎብኝተዋል ነው የተባለው። በአጠቃላይ እስከ የካቲት 30/2012 ዓ.ም ድረስ 340 ሺህ 839 ቱሪስቶች ትኬት ቆርጠውም ሳይቆርጡም ጎንደርን ጎብኝተዋል። የጎንደር የቱሪዝም የገንዘብ መጠን 40 በመቶ ዕድገት አሳይቷል። የቱሪዝም ፍሰቱ በቱሪዝም ቀመር እስከ የካቲት 26 ድረስ 310 ሚሊዮን 861 ሺህ 522 ብር ለኅብረተሰቡ ገቢ አስገኝቷል። ዘንድሮ የተገኘው ከባለፈው ዓመት ጋር ዓመቱን ሙሉ ከተሰበሰበው ጋር ተቀራራቢ ነው ተብሏል። ባለፈው ዓመት ዓመቱን ሙሉ ለኅብረተሰቡ ያስገኘው የቱሪዝም ገቢ 320 ሚሊዮን ብር ነበር። በዚህ ዓመት ግን እስከ የካቲት መጨረሻ ብቻ ከ310 ሚሊዮን ብር ለኅብረተሰቡ ገቢ ማስገኘት ተችሏል። ባለፈው ዓመት ዓመቱን ሙሉ ለመንግሥት 7 ሚሊዮን ብር ነበር የተሰበሰበው በዚህ ዓመት ግን እስከ የካቲት መጨረሻ ብቻ ስድስት ሚሊዮን የሚጠጋ ብር ተሰብስቧል።ከየካቲት አጋማሽ ወዲህ ግን በኮሮና ቫይረስ ምክንያት የውጭ አገር ጎብኚዎች ቁጥር አሽቆልቁሏል። ሰብሰብ ብለው የሚጎበኙ የአገር ውስጥ ጎብኝዎችም ቁጥርም ቀንሷል ነው የተባለው።የኮሮና ቫይረስ መስፋፋት የበርካታ ሀገራትን የቱሪዝም ገቢ አሽመድምዷል፡፡ ከአፍሪካ የግብጽ የቱሪዝም ዘርፍ ተመትቶ ከአንድ ቢሊዮን የአሜሪካ ዶላር በላይ ከዘርፉ ኪሳራ አጋጥሟል፡፡ ሌሎች እንደ ግሪክ፣ ፓሪስ፣ ሮምና ሌሎችም የቱሪስት መዳረሻዎችም ለከፋ ኪሳራ ተዳርገዋል፡፡ዘጋቢ:-ታርቆ ክንዴ